অভিনেতারা তো শিল্পী, তাই তাঁদের অনুভূতিপ্রবণতাও বেশি। পেশার জায়গায় প্রতিদিন অনেক মানুষকেই অপমানিত হতে হয় কিন্তু কোনও সময় তা মাত্রা ছাড়িয়ে গেলে তার সঙ্গে আপোষ করে থাকা যায় না। সুনীল গ্রোভার কপিল শর্মা শো থেকে বেরিয়ে এসে টুইটারে একটি খোলা চিঠি লিখেছিলেন কপিলকে। তার পর অনেকটা জল গড়িয়ে গিয়েছে। শুধু সুনীল নয়, আরও ৫ জন এই শো ত্যাগ করছেন বলে শোনা গিয়েছে। বলতে গেলে এক দিক থেকে নিজের সিদ্ধান্তে অনড় থেকে জয়ীই হয়েছেন সুনীল। 
আরও পড়ুন
বর্তমানে কপিলের ছায়াও মাড়াতে চাইছেন না এই ৫ তারকা-অভিনেতা
সুনীল বুঝিয়ে দিলেন তিনি কপিল শর্মা শো-এ কত বড় তারকা ছিলেন, দেখুন ভিডিও 
তা সত্ত্বেও একটা অনিশ্চয়তা কাজ করছে তাঁর মধ্যে। প্রতিষ্ঠিত বিনোদন মাধ্যমের অত্যন্ত জনপ্রিয় একটি অনুষ্ঠান ছেড়ে, আবারও যোগ্যতার জোরে নিজের স্থানটি তৈরি করা— এই গোটা প্রক্রিয়াটা এখন সুনীলের সামনে এবং সেটা কতটা কঠিন তা একমাত্র তাঁরাই সবচেয়ে ভাল জানেন, যাঁরা এই পেশায় রয়েছেন। আজ সকালে একটি বিশেষ টুইট করেছেন সুনীল, ধন্যবাদ জানিয়েছেন দর্শদের। তাঁদের অকুণ্ঠ ভালবাসার জন্যই যে তিনি আজ এই জায়গায়, সেকথা উল্লেখ করতে ভোলেননি। 

পাশাপাশি লিখেছেন যে জীবনের এই পর্যায়ে একটু হলেও নার্ভাস লাগছে তাঁর। ভবিষ্যতে কী রয়েছে, কিছুই জানেন না তিনি। কিন্তু ঈশ্বরকে ধন্যবাদ, তাঁর পাশে ঘুমিয়ে রয়েছে তাঁর ছেলে মোহন। তার নিষ্পাপ মুখের দিকে তাকিয়ে নিজেকে সৌভাগ্যবান মনে করেন সুনীল, জীবনে এমন একজন তো অন্তত রয়েছে যে তাঁর জীবনকে আনন্দে ভরিয়ে রেখেছে। মোহনের দিকে তাকিয়েই তিনি নতুন করে স্বপ্ন দেখছেন সুনীল, ভবিষ্যতের স্বপ্ন।    

ছবি: সুনীলের টুইটার হ্যান্ডল থেকে